मुखिया के जन्मदिन पर टॉप नेता साइलेंट; सहप्रभारी बोले- राजस्थान कांग्रेस बिना ड्राइवर की ऑडी
Rajasthan Bureaucracy Politics Unheard Stories  सत्ताधारी पार्टी अपने परंपरागत वोट बैंक को साधे रखने के लिए एड़ी चोटी का जोर लगा रही है। इसके लिए दलित आदिवासी समुदायों में नए नेता तैयार करने पर फोकस किया जा रहा है।
सत्ताधारी पार्टी अपने परंपरागत वोट बैंक को साधे रखने के लिए एड़ी चोटी का जोर लगा रही है। इसके लिए दलित आदिवासी समुदायों में नए नेता तैयार करने पर फोकस किया जा रहा है।
नए नेता तैयार करने की कोशिश के तहत ही पिछले दिनों प्रदेश मुख्यालय में एससी-एसटी के लिए रिजर्व 59 सीटों के नेताओं को बुलाया गया।
जब सुझावों की बारी आई तो कई नेता खुलकर बोले। दलित आदिवासी सीटों वाले जमीनी नेताओं ने इस बात पर नाराजगी जताई कि ढाई साल से जिलाध्यक्ष तक नहीं है, आप चुनाव में रिपीट की बात कर रहे हो?
राहुल गांधी के नजदीकी नए सहप्रभारी सचिव यह सब सुन रहे थे। सहप्रभारी ने जमीनी नेताओं को सुनने के बाद जो तल्ख कमेंट किए उसकी गूंज अब तक है। सहप्रभारी ने भरी बैठक में कहा, पार्टी की हालत तो बिना ड्राइवर वाली ऑडी की तरह है, जो खड़ी है।
या तो ड्राइवर नहीं है और ड्राइवर है तो उसे उसे चलाने की इजाजत नहीं है। सहप्रभारी को संगठन के एक नेता ने सफाई देने की कोशिश की, लेकिन तत्काल बैठा दिया। पहली ही बैठक में सहप्रभारी के तेवर देखकर यह तय है कि वे मुखिया से अलग लाइन लेकर चलेंगे।
दो आईएएस की नेताजी के बारे में फोन पर की गई बातें लीक
बड़े बुजुर्ग हमेशा यह सीख देते रहे हैं कि किसी ने मन की बात बताई हो तो उसे मन में ही रखना चाहिए, लेकिन स्मार्टफोन के जमाने में हर बातचीत ही रिकॉर्ड हो रही है तो इसका कौन ध्यान रखे। पिछले दिनों दो आईएएस की फोन पर बातचीत हो रही थी। राजधानी में तैनात आईएएस की जिले वाले आईएएस से बात हो रही थी। बातों ही बातों में सत्ताधारी पार्टी के एक नेताजी का जिक्र हो गया।
सीनियर आईएएस ने नेताजी के बारे में कुछ तल्ख कमेंट कर दिए। जूनियर आईएएस ने नंबर बढ़ाने के लिए नेताजी से इसका जिक्र कर दिया। नेताजी से भी यह बर्दाश्त नहीं हुआ और सीनियर अफसर के कमेंट्स उन्हें बताकर काफी नाराजगी जताई। सीनियर आईएएस को पता लग गया कि आपसी बातचीत ही लीक हो गई। पूरा मामला चर्चा में है। जूनियर आईएएस अब टेंशन में है।
कर्नाटक का जिक्र करते ही मंत्रीजी सुनाने लगे हनुमान चालीसा 
कर्नाटक चुनावों में उठे कई मुद्दों ने सत्ताधारी पार्टी के लिए यहां मुश्किलें खड़ी कर दी हैं। बजरंग दल के मुद्दे पर बोलने से कई नेता फूंक-फूंक कर कदम रख रहे हैं।
जिसके जैसे समीकरण, वह उसी हिसाब से बोल रहा है। उड़ते तीर लेना छोड़ने की घोषणा कर चुके मंत्रीजी से जब कर्नाटक और बजरंग दल पर रिएक्शन मांगा गया तो रोचक जवाब आया।
मंत्रीजी ऑन कैमरा कैमरा हनुमान चालीसा का पाठ करने लग गए। यह संकेत काफी है कि इस मुद्दे को लेकर किस स्तर की सजगता है। वैसे भी उड़ते तीर लेकर मंत्रीजी काफी नुकसान उठा चुके हैं, लेकिन अब रुख बदला हुआ है।
रिश्वतकांड और चेहरों की लड़ाई
विपक्षी पार्टी में प्रदेश संगठन का मुखिया के बदलने के बाद अंदरूनी घमासान कुछ दिन शांत हुआ था, लेकिन अब चेहरों का कोल्ड वॉर फिर शुरू होने की चर्चाएं तेज हो गई हैं।
पानी से जुड़ी कंपनी के रिटायर्ड एमडी के घर करोड़ों कैश मिलने के बाद अब विपक्षी पार्टी में तरह-तरह के कयास हैं।
इसे भी अब चेहरों की लड़ाई से जोड़ा जाने लगा है। रिश्वतकांड की जांच जारी है, कई परतें खुलनी बाकी हैं, लेकिन इसके तार प्रदेश से जोड़ने में विपक्षी पार्टी के कुछ नेता खूब सक्रियता दिखा रहे हैं।
कुछ दस्तावेज भी सही जगह पहुंचाए जाने की चर्चा है। विपक्षी पार्टी में भी आंतरिक लोकतंत्र हिलोरे मार रहा है।
मुखिया के जन्मदिन पर टॉप नेता साइलेंट, बर्थडे विश के सियासी संकेत
प्रदेश के मुखिया का जन्मदिन पहले भी और अब भी कई सियासी संकेत जरूर दे जाता है। इस बार मुखिया ने पहले टर्म की तरह आदिवासियों के बीच जन्मदिन मनाया।
सियासी छिद्रान्वेषक जन्मदिन पर किसने विश किया और किसने नहीं, इसका भी पूरा हिसाब किताब रखते हैं। छिद्रान्वेषकों की पड़ताल में जोरदार बात निकलकर आई।
प्रदेश के मुखिया को देश के मुखिया से लेकर उनके धुर विरोधियों तक ने ट्विटर पर बर्थडे विश किया, लेकिन उन्हीं की पार्टी के टॉप सिक्स में से किसी ने नहीं किया।
मल्ल्किार्जुन खड़गे, सोनिया गांधी, राहुल गांधी, प्रियंका गांधी, केसी वेणुगोपाल, सुखजिंदर रंधावा ने ट्वीटर पर मुखिया को बर्थ डे विश नहीं किया।
यह बात अलग है कि फोन करके व्यक्तिगत रूप से बर्थडे विश कर दिया होगा, लेकिन इसकी जानकारी अब तक सामने नहीं आई है।
अब सियासत में तो जो दिखता है, पर्सेप्शन उसी से बनता है। टॉप नेताओं के बर्थडे विश नहीं करने पर सियासी चर्चाएं तो शुरू हो ही चुकी हैं, यह अलग बात है कि टॉप वाले नेता कम ही नेताओं को ट्वीटर पर बधाई देते हैं।
मंत्री ने रखा युवा नेता का प्रोग्राम, कई विधायक धर्मसंकट में
सियासत में हर बार फायदे की फिराक में रहने वाले कई बार मुसीबत में भी फंस जाते हैं। युवा नेता के नजदीकी सीमावर्ती जिले के मंत्रीजी ने अपनी ही पार्टी के कई विधायकों को धर्म संकट में डाल दिया। मंत्रीजी ने जिला मुख्यालय पर हॉस्टल का लोकार्पण रखा है। युवा नेता चीफ गेस्ट हैं।
इस प्रोग्राम को पश्चिमी राजस्थान में युवा नेता का शक्ति प्रदर्शन माना जा रहा है। भावुक मिजाज वाले मंत्रीजी को एक पूर्व मंत्री का भी साथ मिल गया है।
इस प्रोग्राम से आसपास के क्षेत्रों के विधायक परेशान हैं। प्रोग्राम में जाएं तो मुखिया नाराज और नहीं जाएं तो वोटों के नुकसान का डर।
कुछ विधायकों ने इसका तोड़ निकाला, मंत्रीजी के प्रोग्राम को लेकर सोशल मीडिया पर पोस्ट डाली लेकिन युवा नेता की फोटो गायब कर दी, ताकि मुखिया भी नाराज न हो और ग्राउंड पर सियासी नुकसान भी न उठाना पड़े।
चुनाव करवाने वाली बॉडी का मुखिया बदलने की तैयारी
चुनावी साल में ब्यूरोक्रेसी की सर्जरी की तैयारी चल रही है। कई बड़े पदों पर बैठे अफसरों को इधर उधर किया जाना है। प्रदेश के मुख्य निर्वाचन अधिकारी के पद पर भी नए अफसर को लाने की तैयारी है।
चुनाव आयोग को तीन अफसरों का पैनल भेजा गया है। चुनावी साल में इस पद पर बैठने वाले कुछ अफसरों के साथ रोचक इतिहास रहा है। सरकार बदलने पर आगे क्रीम पोस्टिंग मिलती रही है।
इलेस्ट्रेशन : संजय डिमरी
वीडियो: राहुल बंसल
सुनी-सुनाई में पिछले सप्ताह भी थे कई किस्से, पढ़ने के लिए यहां क्लिक करें
बड़े नेता को क्रिकेट-मैच के 2 दिन बाद मिले पास:हार के डर से मंत्री ने बंगला खाली किया, ‘सास’ की मौजूदगी में ‘बहू’ से फीडबैक